De Ruyter vir rassisme ondersoek | Maroela Media
Eskom gaan sy uitvoerende hoof, André de Ruyter, vir bewerings van rassisme ondersoek.
Luidens berigte probeer De Ruyter van swart verskaffers ontslae te raak, ten gunste van wit ondernemings.
"Die bewerings berokken nie net Eskom se goeie naam skade nie; dit hou ook 'n gevaar in om die aandag af te lei van veral die uitvoerende span en die uitvoerende groephoof [De Ruyter] se belangrike taak om Eskom weer na bedryf- en finansiële bestendigheid te lei," het Sikonathi Mantshantsha, Eskom se woordvoerder, gesê.
Die raad gaan 'n onafhanklike senior advokaat aanstel om die ondersoek te lei. Die persoon sal by magte wees om 'n onderhoud te doen met enigiemand wat kan help in die ondersoek, sal enige bewyse kan oorweeg en sal na afloop van die ondersoek aanbevelings aan die raad doen.
"Die raad is eenparig in sy standpunt teen rassisme en seksisme en is ten gunste van transformasie en gelyke indiensneming. Terselfdertyd het die raad die uitvoerende bestuur opdrag gegee om 'n hoëprestasiekultuur te vestig om Eskom so gou as moontlik om te keer," het Mantshantsha gesê.
Die raad het enigiemand wat te nagekom voel oor rassistiese of seksistiese gedrag gevra om van Eskom se interne grieweproses gebruik te maak. Hy sê dit sal verseker dat griewe behoorlik ondersoek word en indien daar meriete in is, tot tugstappe in ooreenstemming met arbeidswetgewing sal lei.
Die parlement se staande komitee oor openbare rekeninge (Skoor) het verlede week ook aangekondig hy gaan 'n ondersoek doen na "baie ernstige bewerings" teen De Ruyter. Dít nadat Solly Tshitangano, Eskom se nou geskorste hoofverkrygingsbeampte, sekere bewerings teen De Ruyter en ander senior Eskom-amptenare in 'n brief aan die komitee gemaak het.
Skoor het hierdie bewerings hanteer, hoewel die vergadering veronderstel was om oor kwessies oor uitbreidings en afwykings by die kragvoorsiener te vergader.
De Ruyter is in Januarie verlede jaar as uitvoerende hoof by die beleërde kragvoorsiener aangestel. Hy was voorheen onder meer die uitvoerende hoof van die verpakkingsmaatskappy Nampak.
Hy weet wat is nodig om van Eskom `n sukses te maak: Mense wat opgelei is en weet wat hulle doen
Net 'n kwessie van tyd dan het hulle AdR uitgewerk. As jy iemand aanvat oor wanprestasies, dan skreeu hy net rassisme en dan rol jou kop. Hartseer verby.